**Απαντήσεις σε συχνές ερωτήσεις**

Αθήνα, 24 Νοεμβρίου 2015

Θέμα**:** **Το νέο τραπεζογραμμάτιο των 20 ευρώ σε κυκλοφορία από τις 25 Νοεμβρίου 2015**

[Γιατί χρειαζόμαστε νέα τραπεζογραμμάτια;](#_Toc436140104)

[Γιατί τώρα;](#_Toc436140105)

[Γιατί επιλέχθηκε η προσωπογραφία της Ευρώπης ως χαρακτηριστικό ασφαλείας;](#_Toc436140106)

[Μπορώ να χρησιμοποιήσω τα τραπεζογραμμάτια της πρώτης σειράς;](#_Toc436140107)

[Πότε θα εκδοθούν τα τραπεζογραμμάτια των υπόλοιπων ονομαστικών αξιών;](#_Toc436140108)

[Πώς μπορώ να αναγνωρίσω ένα πλαστό ευρώ;](#_Toc436140109)

[Τί πρέπει να κάνω αν βρω ένα πλαστό ευρώ;](#_Toc436140110)

[Πόσα πλαστά ευρώ κυκλοφορούν στη χώρα μας;](#_Toc436140111)

[Εκτυπώνεται κάποιο τραπεζογραμμάτιο στην Ελλάδα; Αν ναι, ποιο;](#_Toc436140112)

[Τί σημαίνει ο σειριακός αριθμός που εμφανίζεται σε κάθε τραπεζογραμμάτιο ευρώ ;](#_Toc436140113)

[Πώς γίνεται η ανταλλαγή ελλιπών ή φθαρμένων τραπεζογραμματίων ευρώ;](#_Toc436140114)

[Επιτρέπεται η αναπαραγωγή τραπεζογραμματίων Ευρώ;](#_Toc436140115)

[Πώς  γίνεται η ανταλλαγή κερμάτων κυκλοφορίας ευρώ με τραπεζογραμμάτια στο Κεντρικό Κατάστημα  της Τράπεζας της Ελλάδος ;](#_Toc436140116)

[Γιατί μερικές συσκευές εξακρίβωσης της γνησιότητας τραπεζογραμματίων, αλλά και μηχανήματα αυτόματης πληρωμής, δεν αναγνώριζαν τα νέα τραπεζογραμμάτια;](#_Toc436140117)

[Πώς μπορώ να γνωρίζω αν η μια συγκεκριμένη «συσκευή εξακρίβωσης της γνησιότητας τραπεζογραμματίων» αναγνωρίζει τα νέα τραπεζογραμμάτια της σειράς «Ευρώπη»;](#_Toc436140118)

[Είναι δυνατή η ανταλλαγή τραπεζογραμματίων και κερμάτων δραχμής με ευρώ;](#_Toc436140119)

[Είναι τα νέα τραπεζογραμμάτια κατάλληλα για τα άτομα με προβλήματα όρασης ;](#_Toc436140120)

## 

## Γιατί χρειαζόμαστε νέα τραπεζογραμμάτια;

Η εισαγωγή της σειράς «Ευρώπη» αποσκοπεί στη διατήρηση της εμπιστοσύνης των πολιτών στα τραπεζογραμμάτια ευρώ, χάρη στα εξελιγμένα χαρακτηριστικά ασφαλείας έναντι της παραχάραξης που περιλαμβάνει.

Το Ευρωσύστημα, η ΕΚΤ και οι Εθνικές Κεντρικές Τράπεζες της ζώνης του ευρώ έχουν το καθήκον να διαφυλάσσουν τη γνησιότητα των τραπεζογραμματίων ευρώ, βελτιώνοντας ανά τακτά διαστήματα τα χαρακτηριστικά ασφαλείας τους και καθιστώντας έτσι δυσκολότερη την παραχάραξή τους.

## Γιατί τώρα;

Σύμφωνα με το γενικό κανόνα, οι Εθνικές Κεντρικές Τράπεζες αντικαθιστούν και αναβαθμίζουν τα τραπεζογραμμάτια που παράγουν περίπου κάθε δεκαετία. Η εισαγωγή του πρώτου τραπεζογραμματίου της νέας σειράς στις 2 Μαΐου του 2013 ήταν το αποτέλεσμα μιας διαδικασίας μελέτης, σχεδιασμού και παραγωγής, που ξεκίνησε περίπου εννέα χρόνια πριν, ήτοι, λίγο μετά την κυκλοφορία της πρώτης σειράς τραπεζογραμματίων ευρώ (1-1-2002).

## Γιατί επιλέχθηκε η προσωπογραφία της Ευρώπης ως χαρακτηριστικό ασφαλείας;

Οι προσωπογραφίες χρησιμοποιούνται κατά παράδοση σε τραπεζογραμμάτια ανά τον κόσμο. Σύμφωνα με σχετικές έρευνες, οι άνθρωποι συνήθως αναγνωρίζουν πρόσωπα χωρίς μεγάλη δυσκολία. Η προσωπογραφία της Ευρώπης επιλέχθηκε για τα νέα τραπεζογραμμάτια ευρώ με κριτήριο το σαφή συσχετισμό της με την ευρωπαϊκή ήπειρο, ενώ προσθέτει και ένα ανθρώπινο στοιχείο στα τραπεζογραμμάτια. Η συγκεκριμένη εικόνα προέρχεται από ένα αγγείο που βρίσκεται στο Μουσείο του Λούβρου στο Παρίσι. Το αγγείο κατασκευάστηκε από έλληνα τεχνίτη, το δεύτερο τέταρτο του 4ου αιώνα π.Χ. στην περιοχή του Τάραντα, στην Κάτω Ιταλία.

Στην ελληνική μυθολογία, η Ευρώπη, κόρη του βασιλιά των Φοινίκων, αποπλανήθηκε από τον Δία, ο οποίος της παρουσιάστηκε με μορφή ταύρου και την απήγαγε στην Κρήτη. Η ιστορία αυτή ενέπνευσε τους αρχαίους Έλληνες να χρησιμοποιήσουν το όνομα «Ευρώπη» ως γεωγραφικό όρο.

**Περισσότερες πληροφορίες:**

[O μύθος της Ευρώπης](http://www.nea-trapezogrammatia-euro.eu/%CE%A3%CE%B5%CE%B9%CF%81%CE%AC-%C2%AB%CE%95%CF%85%CF%81%CF%8E%CF%80%CE%B7%C2%BB/O-%CE%BC%CF%8D%CE%B8%CE%BF%CF%82-%CF%84%CE%B7%CF%82-%CE%95%CF%85%CF%81%CF%8E%CF%80%CE%B7%CF%82)

## Μπορώ να χρησιμοποιήσω τα τραπεζογραμμάτια της πρώτης σειράς;

Ναι. Τα τραπεζογραμμάτια της πρώτης σειράς θα συνεχίσουν να κυκλοφορούν παράλληλα με αυτά της σειράς «Ευρώπη» και θα αποτελούν νόμιμο χρήμα, αλλά σταδιακά θα αρχίσουν να αποσύρονται.

Σε κάθε περίπτωση, τα τραπεζογραμμάτια της πρώτης σειράς θα διατηρήσουν την αξία τους επ’ αόριστον και θα μπορούν ανά πάσα στιγμή να ανταλλάσσονται με τραπεζογραμμάτια της νέας σειράς.

## Πότε θα εκδοθούν τα τραπεζογραμμάτια των υπόλοιπων ονομαστικών αξιών;

Τα τραπεζογραμμάτια της σειράς «Ευρώπη» τίθενται σε κυκλοφορία κατά αύξουσα ονομαστική αξία. Η ημερομηνία έκδοσης των επόμενων ονομαστικών αξιών δεν έχει ακόμα καθοριστεί.

## Πώς μπορώ να αναγνωρίσω ένα πλαστό ευρώ;

Μπορεί εύκολα να αναγνωρίσει κανείς τα γνήσια τραπεζογραμμάτια με τρεις απλούς ελέγχους, ήτοι: α) έλεγχο με την αφή, β) οπτικό έλεγχο και γ) εξέταση υπό γωνία.

Για την προστασία του συναλλακτικού κοινού, στο διαδικτυακό τόπο της ΕΚΤ ([www.ecb.int](http://www.ecb.int)) και της Τράπεζας της Ελλάδος ([www.bankofgreece.gr](http://www.bankofgreece.gr)) υπάρχει πληθώρα πληροφοριών σχετικά με τα χαρακτηριστικά ασφαλείας των τραπεζογραμματίων και με τους τρόπους με τους οποίους μπορεί να εξακριβωθεί η γνησιότητά τους.

Αν και μετά από την, εκ μέρους σας, άντληση των πληροφοριών αυτών υπάρχουν κάποιες ερωτήσεις, μπορείτε να επικοινωνήσετε με την Τράπεζα της Ελλάδος.

## Τί πρέπει να κάνω αν βρω ένα πλαστό ευρώ;

Αν υποπτεύεστε ότι έχετε λάβει πλαστό τραπεζογραμμάτιο, πρέπει να επικοινωνήσετε αμέσως με την Ελληνική Αστυνομία προκειμένου να το παραδώσετε σε αυτή.

**Περισσότερες πληροφορίες:**

[Παραχάραξη](http://www.bankofgreece.gr/Pages/el/Euro/Notes-coins/forging.aspx)

## Πόσα πλαστά ευρώ κυκλοφορούν στη χώρα μας;

Η Ευρωπαϊκή Κεντρική Τράπεζα εκδίδει εξαμηνιαίο ενημερωτικό δελτίο σχετικά με την παραχάραξη των τραπεζογραμματίων ευρώ, το οποίο δημοσιεύεται με Δελτίο Τύπου που είναι διαθέσιμο στον ιστοχώρο της.

Δεν δημοσιεύονται όμως αναλυτικά στοιχεία για την παραχάραξη των τραπεζογραμματίων ευρώ ανά χώρα.

## Εκτυπώνεται κάποιο τραπεζογραμμάτιο στην Ελλάδα; Αν ναι, ποιο;

Η παραγωγή των τραπεζογραμματίων ευρώ πραγματοποιείται βάσει ενός αποκεντρωμένου συστήματος παραγωγής. Η ευθύνη της παραγωγής των διαφόρων ονομαστικών αξιών των τραπεζογραμματίων ευρώ εκχωρείται από την ΕΚΤ στις Εθνικές Κεντρικές Τράπεζες, λαμβάνοντας υπόψη στον μεγαλύτερο δυνατό βαθμό τόσο τις προτιμήσεις των Εθνικών Κεντρικών Τραπεζών όσο και τις ονομαστικές αξίες για τις οποίες ήταν υπεύθυνη κάθε Εθνική Κεντρική Τράπεζα το προηγούμενο έτος. Κάθε Εθνική Κεντρική Τράπεζα της ζώνης του ευρώ αναλαμβάνει την ευθύνη να παράγει το ποσοστό που της αναλογεί από τη συνολική ποσότητα των τραπεζογραμματίων ευρώ για μικρό μόνο αριθμό ονομαστικών αξιών.

Βάσει του σχετικού πίνακα που δημοσιεύει η Ευρωπαϊκή Κεντρική Τράπεζα, για το 2015 η Τράπεζα της Ελλάδος συμμετέχει στην εκτύπωση τραπεζογραμματίων αξίας 10 ευρώ.

<http://www.ecb.europa.eu/stats/euro/production/html/index.en.html>

## Τί σημαίνει ο σειριακός αριθμός που εμφανίζεται σε κάθε τραπεζογραμμάτιο ευρώ ;

Το γράμμα που εμφανίζεται στον σειριακό αριθμό των τραπεζογραμματίων της πρώτης σειράς δηλώνει την κεντρική τράπεζα, η οποία ανέθεσε την εκτύπωση ενός τραπεζογραμματίου, όχι όμως απαραίτητα και τη χώρα στην οποία έγινε η εκτύπωση.

Ο οριζόντιος σειριακός αριθμός που εμφανίζεται στα τραπεζογραμμάτια της σειράς «Ευρώπη» αποτελείται πλέον από δύο γράμματα και δέκα ψηφία. Το πρώτο γράμμα αντιπροσωπεύει το εκτυπωτικό εργοστάσιο, στο οποίο παράγεται το συγκεκριμένο τραπεζογραμμάτιο.

## Πώς γίνεται η ανταλλαγή ελλιπών ή φθαρμένων τραπεζογραμματίων ευρώ;

Η Τράπεζα της Ελλάδος ανταλλάσσει, κατόπιν σχετικού αιτήματος και υπό όρους, ελλιπή ή φθαρμένα γνήσια τραπεζογραμμάτια ευρώ που αποτελούν νόμιμο χρήμα, στις ακόλουθες περιπτώσεις:

* όταν προσκομίζεται άνω του 50% του σώματος του τραπεζογραμματίου, ή
* όταν προσκομίζεται έως και το 50% του σώματος του τραπεζογραμματίου, ο δε συναλλασσόμενος αποδεικνύει ότι τα ελλείποντα τμήματα έχουν καταστραφεί.

**Περισσότερες πληροφορίες:** [Ανταλλαγή ελλιπών ή φθαρμένων τραπεζογραμματίων ευρώ](http://www.bankofgreece.gr/Pages/el/Euro/Notes-coins/Worn-Notes/default.aspx)

## Επιτρέπεται η αναπαραγωγή τραπεζογραμματίων Ευρώ;

Η αναπαραγωγή τραπεζογραμματίων ευρώ επιτρέπεται υπό συγκεκριμένους κανόνες και προϋποθέσεις. Τα προϊόντα αναπαραγωγής, που πληρούν τα κριτήρια και τους κανόνες που έχει θεσπίσει η ΕΚΤ και οι Εθνικές Κεντρικές Τράπεζες, θεωρούνται νόμιμα, **εφόσον δεν υπάρχει κίνδυνος να εκληφθούν από το κοινό ως γνήσια τραπεζογραμμάτια ευρώ**.

**Περισσότερες πληροφορίες:** [Αναπαραγωγή Τραπεζογραμματίων](http://www.bankofgreece.gr/Pages/el/Euro/Notes-coins/Reproduction-Notes/default.aspx)

## Πώς  γίνεται η ανταλλαγή κερμάτων κυκλοφορίας ευρώ με τραπεζογραμμάτια στο Κεντρικό Κατάστημα  της Τράπεζας της Ελλάδος ;

Από 9/1/2012, η ανταλλαγή κερμάτων ευρώ με τραπεζογραμμάτια, στο Κεντρικό Κατάστημα (Ελ. Βενιζέλου 21, Αθήνα)  θα γίνεται κατόπιν τηλεφωνικού ραντεβού στα τηλ. 210.320.2772 και 210.320.2790, εφόσον είναι συσκευασμένα βάσει των Εγκυκλίων 411/15-1-2002 και 463/16-9-2009 ως κάτωθι:

|  |  |  |
| --- | --- | --- |
| Ονομαστική Αξία κέρματος € | Τεμ. κερμάτων ανά σακίδιο | Αξία σακιδίου σε € |
| 2 | 250 | 500 |
| 1 | 250 | 250 |
| 0,50 | 200 | 100 |
| 0,20 | 400 | 80 |
| 0,10 | 400 | 40 |
| 0,05 | 500 | 25 |
| 0,02 | 500 | 10 |
| 0,01 | 500 | 5 |

## Γιατί μερικές συσκευές εξακρίβωσης της γνησιότητας τραπεζογραμματίων, αλλά και μηχανήματα αυτόματης πληρωμής, δεν αναγνώριζαν τα νέα τραπεζογραμμάτια;

Το Ευρωσύστημα έχει επίγνωση των προβλημάτων που προέκυψαν σε ορισμένες χώρες μετά την εισαγωγή των νέων τραπεζογραμματίων αξίας 5 και 10ευρώ. Για τον λόγο αυτό, έχει λάβει διάφορα μέτρα για να στηρίξει περαιτέρω την προσαρμογή των μηχανημάτων επεξεργασίας τραπεζογραμματίων, παρέχοντας στους κατασκευαστές νέα τραπεζογραμμάτια αρκετό χρονικό διάστημα πριν από την εισαγωγή τους και εντείνοντας τη συνεργασία με όλα τα ενδιαφερόμενα μέρη. **Ωστόσο, σε τελική ανάλυση υπεύθυνοι για την αναβάθμιση των μηχανημάτων, ούτως ώστε αυτά να μπορούν να επεξεργάζονται τα νέα τραπεζογραμμάτια, είναι οι ιδιοκτήτες τους**.

Σε συνδυασμό με αυτά τα μέτρα, και στο πλαίσιο του Προγράμματος Συνεργασίας που έχει δημιουργήσει, το Ευρωσύστημα διοργάνωσε μεγάλο αριθμό σεμιναρίων και διμερών συναντήσεων με ενδιαφερόμενους φορείς από το συγκεκριμένο κλάδο πριν από την εισαγωγή του νέου τραπεζογραμματίου, με σκοπό να διασφαλίσει την έγκαιρη και επαρκή ενημέρωσή τους.

Στον δικτυακό τόπο της ΕΚΤ είναι διαθέσιμοι κατάλογοι των συσκευών εξακρίβωσης της γνησιότητας τραπεζογραμματίων και των μηχανημάτων επεξεργασίας τραπεζογραμματίων που έχουν ελεγχθεί από τις Κεντρικές Τράπεζες του Ευρωσυστήματος και έχουν προσαρμοστεί ώστε να αναγνωρίζουν τα νέα τραπεζογραμμάτια.

Φυσικά, η γνησιότητα των νέων τραπεζογραμματίων μπορεί να εξακριβωθεί εύκολα με τη μέθοδο των τριών ελέγχων: «έλεγχος με την αφή, οπτικός έλεγχος και εξέταση υπό γωνία», ακριβώς όπως ισχύει και για τα τραπεζογραμμάτια της πρώτης σειράς.

## Πώς μπορώ να γνωρίζω αν η μια συγκεκριμένη «συσκευή εξακρίβωσης της γνησιότητας τραπεζογραμματίων» αναγνωρίζει τα νέα τραπεζογραμμάτια της σειράς «Ευρώπη»;

Στο δικτυακό τόπο της Ευρωπαϊκής Κεντρικής Τράπεζας  παρέχεται πρόσβαση σε μια [βάση δεδομένων,](https://www.ecb.europa.eu/euro/cashprof/cashhand/devices/html/results.el.html) η οποία περιέχει τις συσκευές εξακρίβωσης της γνησιότητας τραπεζογραμματίων, που έχουν υποβληθεί σε έλεγχο από τις Εθνικές Κεντρικές Τράπεζες του Ευρωσυστήματος.

Τα αποτελέσματα ελέγχου ενδέχεται να διευκολύνουν τους φορείς που συναλλάσσονται με το κοινό  στην επιλογή της συσκευής εντοπισμού πλαστών τραπεζογραμματίων.

**Περισσότερες πληροφορίες:**

[Κατάλογος των συσκευών εξακρίβωσης της γνησιότητας τραπεζογραμματίων οι οποίες έχουν υποβληθεί σε έλεγχο](https://www.ecb.europa.eu/euro/cashprof/cashhand/devices/html/results.el.html)

## Είναι δυνατή η ανταλλαγή τραπεζογραμματίων και κερμάτων δραχμής με ευρώ;

Όχι δεν είναι δυνατή.

Η περίοδος ανταλλαγής κερμάτων δραχμών με ευρώ από την Τράπεζα της Ελλάδος και τις Δημόσιες Οικονομικές Υπηρεσίες (ΔΟΥ) έληξε την 1η Μαρτίου 2004.

Η αντίστοιχη περίοδος ανταλλαγής τραπεζογραμματίων δραχμών με ευρώ από την Τράπεζα της Ελλάδος έληξε την 1η Μαρτίου 2012.

## Είναι τα νέα τραπεζογραμμάτια κατάλληλα για τα άτομα με προβλήματα όρασης ;

Όλα τα τραπεζογραμμάτια ευρώ έχουν σχεδιαστεί κατά τέτοιο τρόπο ώστε όσο μεγαλύτερη είναι η αξία του τραπεζογραμματίου τόσο μεγαλύτερο να είναι και το ίδιο το τραπεζογραμμάτιο. Έτσι, τα άτομα με προβλήματα όρασης μπορούν να τακτοποιούν ευκολότερα τα τραπεζογραμμάτια στο πορτοφόλι τους.

Η συνεργασία με άτομα με προβλήματα όρασης κατά τη φάση σχεδιασμού της σειράς «Ευρώπη» είχε ως αποτέλεσμα να ενσωματωθούν στα τραπεζογραμμάτια χαρακτηριστικά που επιτρέπουν στα εν λόγω άτομα να χειρίζονται τα τραπεζογραμμάτια με μεγαλύτερη σιγουριά. Για παράδειγμα, στην πρόσθια όψη υπάρχουν εντονότερα, μεγάλα γράμματα, καθώς και ανάγλυφη εκτύπωση στις άκρες. Τα κυρίαρχα χρώματα των τραπεζογραμματίων της πρώτης σειράς διατηρούνται και στη σειρά «Ευρώπη», αν και είναι εντονότερα, έτσι ώστε οι ονομαστικές αξίες να διακρίνονται ευκολότερα μεταξύ τους.

* Η συνολική αξία των τραπεζογραμματίων Ευρώ που κυκλοφορούν σε όλο τον κόσμο είναι περίπου ίδια με την αντίστοιχη αξία των αμερικανικών δολαρίων. Περίπου το ¼ της αξίας αντιστοιχεί σε τραπεζογραμμάτια που κυκλοφορούν εκτός των χωρών της Ευρωζώνης.
* Το χαρτί του τραπεζογραμματίου αποτελείται από ίνες καθαρού βαμβακιού.
* Για την αρχική έκδοση (εισαγωγή) του νέου τραπεζογραμματίου των 20 ευρώ παρήχθησαν 4,3 δισεκατομμύρια τραπεζογραμμάτια.
* Το κόστος παραγωγής των νέων τραπεζογραμματίων κυμαίνεται από 6 έως 10 λεπτά ανά τεμάχιο.